Issoktaw l-investigazzjonijiet tal-Pulizija b’rabta mal-qtil ta’ Darren Degabriele li miet kawża ta’ splużjoni ta’ bomba li tpoġġiet taħt il-karozza tiegħu. L-esperti forensiċi qegħdin jagħmlu rikostruzzjoni tal-bomba li qatlet lil Darren u qerdet il-vettura tiegħu. L-esperti forensiċi għadhom qed jiflu kull traċċa tal-karozza ta’ Darren Degabriele li miet l-isptar wara splużjoni taħt il-vettura tiegħu. Sorsi qrib l-investigaturi qalu lil tvm.com.mt li l-investigazzjonijiet huma diffiċli ferm minħabba l-ħsarat kbar li għandha l-vettura 4×4 Pajero ta’ Degabriele li kważi nqerdet għal kollox. Dan wassal biex diversi partijiet tal-vettura, speċjalment fejn hemm il-plastik dab, bil-konsegwenza li qed ikun diffiċli għall-esperti u l-investigaturi  jaslu għal konklużjoni ta’ kif splodiet il-bomba. S’issa l-Pulizija stabbilit biss li l-bomba kienet taħt il-vettura fin-naħa tax-xufier u kienet mimlija boltijiet. Huwa mifhum li l-espert tal-isplussivi, il-Kmandant Jeffrey Curmi qed jgħaqqad il-bomba, mill-fdalijiet li nġabru minn fuq il-post u anke mill-karozza nfisha. S’issa madankollu jidher li għad m’hemmx ħjiel ta’ kif il-bomba splodiet u x’mezz intuża mill-aggressur biex jattiva l-bomba fil-post fejn seħħet l-isplużjoni fit-Triq ta’ Marsaxlokk. Jidher li madankollu l-pożizzjoni kif il-biomba tpoġġiet taħt il-karozza, b’xorti tajba evitat li l-isplinters tal-bomba jolqtu wkoll lill-għarusa ta’ Darren, Stephanie Tonna li kienet fuq is-seat tal-passiġġier fl-istess karozza. L-attentat fuq ħajjet Darren Degabriele minn Ħal Għaxaq seħħ fl-1 ta Ġunju ftit qabel l-4.00 p.m  ftit biss qabel kellhom jaslu ċ-ċentru ta’ Marsaxlokk. Degabriele sofra ġrieħi serji u miet ħamest ijiem wara fit-Taqsima tal-Kura Intensiva fl-Isptar Mater Dei. . Il-Pulizija kompliet ukoll tinterroga diversi persuni li kienu f’kuntatt dirett ma’ Degabriele fis-sigħat ta’ qabel seħħ l-attentat, kif ukoll x’kienu l-aħħar passi tiegħu, kemm f’Malta kif ukoll barra minn Malta. Sorsi qrib id-Depot tal-Pulizija qalu lil tvm.com.mt li l-investigaturi għadhom qed jimxu fuq l-istess teżi li Degabriele spiċċa fil-mira tal-aggressuri minħabba allegat negozju relatat mal-kutrabandu tad-diesel. Darren Degabriele huwa s-sid tal-lanċa San Niklaw li kemm-il darba vvjaġġat minn u lejn il-port ta’ Misurata fil-Libja.